Poštovani predstavnici osnivača osnovnih škola,

na sjednici Upravnog odbora Zaklade „Hrvatska za djecu“ dana 22. siječnja 2021. donesena je Odluka o provedbi projekta Zaklade „Hrvatska za djecu“ naziva „Sufinanciranje troškova školske prehrane za djecu koja žive u siromaštvu ili su u riziku od siromaštva u školskoj godini 2020./2021.“.

Kako bi mogli započeti s projektom, u prilogu dostavljamo nacrt ugovora i dokumente koje je potrebno ispuniti ili pribaviti od treće strane prije potpisivanja ugovora. Dokumenti su sljedeći:

**1.       DOKAZNA DOKUMENTACIJA**

•        Obrazac 1 – Dokazna dokumentacija za potrebe Ugovora – potvrda OŠ da je krajnji korisnik projekta (dijete) polaznik iste (izdaje, potpisuje i ovjerava OŠ)

•        Obrazac 2 – Dokazna dokumentacija za potrebe Ugovora – izjava roditelja koji predaje zahtjev za korištenje ove posebne potpore Zaklade (potpisuje roditelj/zakonski skrbnik)

*Spomenuti obrasci zajedno s potvrdama nadležne Porezne uprave i dokazom da je  obitelj korisnik prava na doplatak za djecu predstavljaju dokaznu dokumentaciju temeljem koje se utvrđuju krajnji korisnici projekta (djeca) i predmet su nadzora koje će eventualno provesti Zaklade „Hrvatska za djecu“.*

**2.       PRILOZI UGOVORA**

•        Prilog 1 Ugovoru – popis osnovnih škola, predložak (ispunjava osnivač OŠ)

•        Prilog 2 Ugovoru – popis krajnjih korisnika projekta (djece), predložak (ispunjava OŠ ili osnivač OŠ)

•        Prilog 3 Ugovoru – podaci o potrebama za sufinanciranje troškova školske prehrane (ispunjava osnivač OŠ)

Uvjeti financiranja su:

(i)      sufinanciranje troškova školske prehrane u školskoj godini 2020./2021. za svu djecu koja žive u siromaštvu ili su u riziku od siromaštva čiji roditelji/skrbnici dokažu ispunjavanje propisanih uvjeta

(ii)    sufinancira se 1 školski obrok dnevno po djetetu u iznosu od 5,50 kn (pet kuna i pedeset lipa) –ukupno 5,50 kn/dijete za svaki nastavni dan školske godine 2020./2021. Slijedom navedenog, roditelji koji su sami financirali školsku prehranu od početka školske godine 2020./2021. do potpisivanja ugovora imaju pravo ostvariti proporcionalni povrat novaca za dosad ostvarene troškove sukladno naprijed izloženom modelu. Roditelji koji nisu imali takve troškove mogu od dana potpisa ugovora do kraja školske godine 2020./2021. ostvariti pravo na sufinanciranje po naprijed izloženom modelu ukoliko dokaznom dokumentacijom dokažu da ispunjavaju propisane uvjete

(iii)   sufinanciranje će se osigurati za djecu koja žive u siromaštvu ili su u riziku od siromaštva kada su ispunjeni sljedeći uvjeti:

•                    dijete je polaznik obveznog osnovnoškolskog obrazovanja u osnovnoj školi osnivač koje je javno pravno tijelo, a koja se nalazi na području jedne od sljedećih jedinica područne (regionalne) samouprave: Zagrebačka županija, Primorsko-goranska županija, Virovitičko-podravska županija, Dubrovačko-neretvanska županija, Istarska županija i Grad Zagreb. Iz navedenog proizlazi da je dijete polaznik jednog od 8 (osam) razreda osnovne škole koja je u nadležnosti nekog od naprijed spomenutih osnivača osnovnih škola, pri čemu osnovna škola ne može biti privatna i/ili bilo koja druga škola za pohađanje koje se plaća školarina

•                    mjesečni prihod kućanstva u kojem živi dijete ne iznosi više od 2.000,00 kn (dvije tisuće kuna i nula lipa) po članu zajedničkog kućanstva u razdoblju od 01.01.2020. do 31.12.2020.

•                    dijete je iz obitelji koja je korisnik prava na doplatak za djecu.

Dokumentacija kojom se dokazuje ispunjavanje uvjeta iz potonje točke:

•                    potvrda o pohađanju osnovne škole, potpisana i ovjerena od strane odgovorne osobe (ravnatelj osnovne škole), koja uključuje sve osnovne osobne podatke o djetetu (vidjeti iznad **Obrazac 1**)

•                    potvrda nadležne Porezne uprave o visini dohotka i primitaka za razdoblje 01.01.2020. do 31.12.2020.

•                    dokaz da je obitelj korisnik prava na doplatak za djecu

•                    izjava koju potpisuje roditelj/skrbnik, prema predlošku koji dostavi Zaklada (vidjeti iznad **Obrazac 2**)